CELEX: 52016PC0080
Language: el
Date: 2016-02-10
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την προσωρινή αναστολή της μετεγκατάστασης ποσοστού 30 % των αιτούντων που έχουν κατανεμηθεί στην Αυστρία σύμφωνα με την απόφαση (ΕΕ) 2015/1601 του Συμβουλίου για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.2.2016
            COM(2016) 80 final
            2016/0045(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την προσωρινή αναστολή της μετεγκατάστασης ποσοστού 30 % των αιτούντων που έχουν κατανεμηθεί στην Αυστρία σύμφωνα με την απόφαση (ΕΕ) 2015/1601 του Συμβουλίου για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               1.1. Το άρθρο 78 παράγραφος 3 της Συνθήκης και τα τρέχοντα προγράμματα προσωρινής μετεγκατάστασης 
            
            
               
                  Ως σκέλος της κοινής πολιτικής για το άσυλο, το άρθρο 78 παράγραφος 3 της Συνθήκης για τη λειτουργία της ΕΕ (ΣΛΕΕ) προβλέπει ειδική νομική βάση για την αντιμετώπιση καταστάσεων έκτακτης ανάγκης. Βασιζόμενη σε πρόταση της Ευρωπαϊκής Επιτροπής, η νομική αυτή βάση παρέχει τη δυνατότητα στο Συμβούλιο, μετά από διαβούλευση με το Ευρωπαϊκό Κοινοβούλιο, να εγκρίνει προσωρινά μέτρα υπέρ των κρατών μελών που αντιμετωπίζουν κατάσταση έκτακτης ανάγκης λόγω της αιφνίδιας εισροής υπηκόων τρίτων χωρών σε ένα ή περισσότερα κράτη μέλη. Τα προσωρινά μέτρα που προβλέπονται στο άρθρο 78 παράγραφος 3 της ΣΛΕΕ έχουν έκτακτο χαρακτήρα. Μπορούν να ενεργοποιούνται μόνον όταν συμπληρώνεται το καθοριζόμενο όριο από την άποψη του επείγοντος χαρακτήρα και της σοβαρότητας των προβλημάτων που δημιουργούνται στα συστήματα ασύλου των κρατών μελών από την αιφνίδια εισροή υπηκόων τρίτων χωρών. 
               
               
                  Βάσει του άρθρου 78 παράγραφος 3 της ΣΛΕΕ, το Συμβούλιο εξέδωσε δύο αποφάσεις για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας. Σύμφωνα με την απόφαση (ΕΕ) 2015/1523 του Συμβουλίου
                     1
                  , 40 000 αιτούντες διεθνή προστασία προβλέπεται να μετεγκατασταθούν από την Ιταλία και την Ελλάδα στα άλλα κράτη μέλη. Σύμφωνα με την απόφαση (ΕΕ) 2015/1601 του Συμβουλίου
                     2
                  , 120 000 αιτούντες διεθνή προστασία προβλέπεται να μετεγκατασταθούν από την Ιταλία και την Ελλάδα και από άλλα κράτη μέλη αν αυτά αντιμετωπίζουν κατάσταση έκτακτης ανάγκης.
               
               
                  Σύμφωνα με την απόφαση του Συμβουλίου (ΕΕ) 2015/1601, 3 551 άτομα έχουν κατανεμηθεί στην Αυστρία για μετεγκατάσταση από την Ιταλία και την Ελλάδα. 
               
               
                  Σύμφωνα με το άρθρο 4 παράγραφος 5 της απόφασης 2015/1601, ένα κράτος μέλος δύναται, σε εξαιρετικές περιστάσεις, μέχρι τις 26 Δεκεμβρίου 2015 να γνωστοποιήσει στο Συμβούλιο και την Επιτροπή ότι αδυνατεί προσωρινά να συμμετάσχει στη διαδικασία μετεγκατάστασης σε ποσοστό έως και 30 % των αιτούντων που έχουν κατανεμηθεί σε αυτό σύμφωνα με την παράγραφο 1, προβάλλοντας δεόντως αιτιολογημένους λόγους που συνάδουν με τις θεμελιώδεις αξίες της Ένωσης, όπως κατοχυρώνονται στο άρθρο 2 της Συνθήκης για την Ευρωπαϊκή Ένωση. Η Επιτροπή θα αξιολογήσει τους λόγους που προβάλλονται και θα υποβάλει προτάσεις στο Συμβούλιο σχετικά με την προσωρινή αναστολή της μετεγκατάστασης ποσοστού έως και 30 % των αιτούντων που έχουν κατανεμηθεί στο οικείο κράτος μέλος, σύμφωνα με την παράγραφο 1. Η Επιτροπή μπορεί να προτείνει, όπου δικαιολογείται, την παράταση της προθεσμίας για τη μετεγκατάσταση του εναπομένοντος αριθμού αιτούντων έως και 12 μήνες πέρα από την ημερομηνία που αναφέρεται στο άρθρο 13 παράγραφος 2.
               
               
                  Με επιστολή της 16ης Δεκεμβρίου 2015, η Αυστρία γνωστοποίησε στην Επιτροπή και το Συμβούλιο ότι βρίσκεται αντιμέτωπη με την κατάσταση που αναφέρεται στο άρθρο 4 παράγραφος 3 της απόφασης (ΕΕ) 2015/1601 του Συμβουλίου, της 22ας Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας, αιτιολογώντας το αίτημά της και ζητώντας την προσαρμογή του μηχανισμού μετεγκατάστασης υπέρ της Αυστρίας. Με επιστολή της 22ας Δεκεμβρίου 2015, η Αυστρία ζήτησε, σύμφωνα με το άρθρο 4 παράγραφος 5 της απόφασης του Συμβουλίου (ΕΕ) 2015/1601, να κάνει χρήση της δυνατότητας προσωρινής αναστολής της μετεγκατάστασης ποσοστού έως και 30 % των αιτούντων που έχουν κατανεμηθεί στην Αυστρία σύμφωνα με την απόφαση (ΕΕ) 2015/1601 του Συμβουλίου και από την παράταση της προθεσμίας για τη μετεγκατάσταση του εναπομένοντος αριθμού αιτούντων έως και 12 μήνες πέρα από την ημερομηνία που αναφέρεται στο άρθρο 13 παράγραφος 2 της απόφασης (ΕΕ) 2015/1601 του Συμβουλίου.
               
            
            
               1.2. Ενεργοποίηση της εφαρμογής του άρθρου 4 παράγραφος 5 της απόφασης 2015//1601 του Συμβουλίου όσον αφορά την Αυστρία
            
            
               
                  Η Αυστρία αντιμετωπίζει εξαιρετικές περιστάσεις με κατάσταση επείγουσας ανάγκης λόγω αιφνίδιας εισροής υπηκόων τρίτων χωρών στο έδαφός της. 
               
               
                  Η αξιοσημείωτη αύξηση της παράτυπης διέλευσης των συνόρων προς την ΕΕ, καθώς και των δευτερογενών μετακινήσεων σε ολόκληρη την Ευρώπη έχει οδηγήσει σε απότομη αύξηση του αριθμού των αιτούντων διεθνή προστασία στην Αυστρία. 
               
               
                  Τα στοιχεία της Eurostat επιβεβαιώνουν την απότομη αύξηση των αιτούντων άσυλο στην Αυστρία. Ο αριθμός των αιτούντων διεθνή προστασία αυξήθηκε κατά περισσότερο από 230 %, από 23 835 αιτούντες το διάστημα από 1 Ιανουαρίου έως 30 Νοεμβρίου 2014 σε 80 880 αιτούντες την περίοδο από την 1 Ιανουαρίου έως τις 30 Νοεμβρίου 2015, με τον μηνιαία αριθμό αιτούντων διεθνή προστασία να φθάνει σε επίπεδο άνω των 10 000 αιτήσεων ανά μήνα από τον Σεπτέμβριο. Τα διαθέσιμα δεδομένα από την Ευρωπαϊκή Υπηρεσία Υποστήριξης για το Άσυλο (EASO), του Δεκεμβρίου 2015 και Ιανουαρίου 2016, δείχνουν μείωση του αριθμού των αιτούντων διεθνή προστασία, όπως και σε πολλά άλλα κράτη μέλη, με 8 392 και 5 887 αιτήσεις αντίστοιχα. Τα αριθμητικά στοιχεία για τους εν λόγω δύο μήνες είναι ωστόσο υψηλότερα από τα αντίστοιχα μηνιαία αριθμητικά στοιχεία για το προηγούμενο έτος.
               
               
                  Το 2015 η Αυστρία εμφάνισε τον δεύτερο υψηλότερο κατά κεφαλήν αριθμό αιτούντων διεθνή προστασία στην ΕΕ μετά τη Σουηδία (9 421 αιτούντες άσυλο ανά εκατομμύριο κατοίκων βάσει των διαθέσιμων στοιχείων της Eurostat).
               
               
                  Η κατάσταση αυτή προκαλεί πολύ σημαντική πίεση στο αυστριακό σύστημα ασύλου, με σοβαρές πρακτικές συνέπειες επιτόπου όσον αφορά τις συνθήκες υποδοχής και την ικανότητα του συστήματος ασύλου όσον αφορά τη διεκπεραίωση των αιτήσεων. 
               
               
                  Ως εκ τούτου, η τρέχουσα μεταναστευτική κατάσταση στην Αυστρία και η πίεση που δέχεται η ικανότητα της χώρας να διεκπεραιώνει τις αιτήσεις παροχής διεθνούς προστασίας και να παρέχει κατάλληλες συνθήκες υποδοχής σε πρόσωπα που έχουν σαφώς ανάγκη διεθνούς προστασίας απαιτεί την προσωρινή αναστολή της μετεγκατάστασης ποσοστού έως και 30 % των αιτούντων που έχουν κατανεμηθεί στην Αυστρία βάσει της απόφασης (ΕΕ) 2015/1601 του Συμβουλίου. Το 30 % των κατανεμηθέντων στην Αυστρία ατόμων βάσει της απόφασης (ΕΕ) 2015/1601 του Συμβουλίου αντιπροσωπεύει 1 065 άτομα. 
               
               
                  Προκειμένου να αμβλυνθούν οι σημαντικές πιέσεις που αντιμετωπίζει η Αυστρία, πρέπει να γίνει δεκτή η προσωρινή αναστολή για περίοδο ενός έτους της μετεγκατάστασης ποσοστού 30 % των αιτούντων που έχουν κατανεμηθεί στην Αυστρία ως κράτος μέλος μετεγκατάστασης σύμφωνα με την απόφαση (ΕΕ) 2015/1601 του Συμβουλίου. 
               
               
                  Η Αυστρία εξακολουθεί να δεσμεύεται να μετεγκαταστήσει γρήγορα και ομαλά τον εναπομένοντα αριθμό (2 486 αιτούντες) έως τις 26 Σεπτεμβρίου 2017, ημερομηνία μέχρι την οποία ισχύει η απόφαση (ΕΕ) 2015/1601 του Συμβουλίου. 
               
               
                  Η αναστολή της μετεγκατάστασης ποσοστού 30 % των αιτούντων επί 12 μήνες αποτελεί ένα επαρκές και αναλογικό μέτρο σε σχέση με την κατάσταση στην Αυστρία. Η παράταση της προθεσμίας για τη μετεγκατάσταση του εναπομένοντος αριθμού αιτούντων μετά την ημερομηνία που αναφέρεται στο άρθρο 13 παράγραφος 2 της απόφασης (ΕΕ) 2015/1601 του Συμβουλίου δεν θα ήταν δικαιολογημένη. Είναι σημαντικό η διαδικασία μετεγκατάστασης από την Ιταλία και την Ελλάδα να πραγματοποιηθεί γρήγορα και ομαλά, έως τις 26 Σεπτεμβρίου 2017, προκειμένου να υπάρξει ελάφρυνση του βάρους που επωμίζονται η Ιταλία και η Ελλάδα λόγω της τρέχουσας κατάστασης έκτακτης ανάγκης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               2.1. Σύνοψη της προτεινόμενης δράσης
            
            
               
                  Με σκοπό την παροχή συνδρομής προς την Αυστρία ώστε να αντιμετωπίσει καλύτερα κατάσταση επείγουσας ανάγκης λόγω της αιφνίδιας εισροής υπηκόων τρίτων χωρών στο έδαφός της, η προτεινόμενη εκτελεστική απόφαση του Συμβουλίου προβλέπει την προσωρινή αναστολή της μετεγκατάστασης ποσοστού έως και 30 % των αιτούντων που έχουν κατανεμηθεί στην Αυστρία βάσει της απόφασης (ΕΕ) 2015/1601 του Συμβουλίου για περίοδο ενός έτους. 
               
               
                  Η Αυστρία εξακολουθεί να δεσμεύεται για τη μετεγκατάσταση στην επικράτειά της σύμφωνα με την απόφαση (ΕΕ) 2015/1601 του Συμβουλίου 3 551 ατόμων προερχόμενων από την Ιταλία και την Ελλάδα έως την προθεσμία που καθορίζεται στο άρθρο 13 παράγραφος 2 της απόφασης (ΕΕ) 2015/1601 του Συμβουλίου.
               
               
                  Η παρούσα εκτελεστική απόφαση του Συμβουλίου δεν επηρεάζει την κατάσταση των υπηκόων τρίτων χωρών που έχουν ήδη μετεγκατασταθεί στην Αυστρία σύμφωνα με την απόφαση (ΕΕ) 2015/1601 του Συμβουλίου. 
               
            
            
               2.2. Νομική βάση και επιλογή του μέσου
            
            
               
                  Η νομική βάση για την προτεινόμενη εκτελεστική απόφαση του Συμβουλίου είναι το άρθρο 4 παράγραφος 5 της απόφασης (ΕΕ) 2015/1601 του Συμβουλίου. 
               
               
                  Σύμφωνα με το άρθρο 4 παράγραφος 7 της απόφασης του Συμβουλίου (ΕΕ) 2015/1601, η προτεινόμενη νομοθετική πράξη είναι εκτελεστική απόφαση του Συμβουλίου.
               
            
            
               2.3. Επικουρικότητα 
            
            
               
                  Ο τίτλος V της ΣΛΕΕ για τον χώρο ελευθερίας, ασφάλειας και δικαιοσύνης αναθέτει ορισμένες αρμοδιότητες σχετικά με τα θέματα αυτά στην Ευρωπαϊκή Ένωση. Οι αρμοδιότητες αυτές πρέπει να ασκούνται σύμφωνα με το άρθρο 5 της Συνθήκης για την Ευρωπαϊκή Ένωση, ήτοι εάν και στον βαθμό που οι στόχοι της προτεινόμενης δράσης δεν μπορούν να επιτευχθούν επαρκώς από τα κράτη μέλη και μπορούν, συνεπώς, λόγω της κλίμακας ή των αποτελεσμάτων της προτεινόμενης δράσης, να επιτευχθούν καλύτερα από την Ευρωπαϊκή Ένωση.
               
               
                  Στο πεδίο αυτό, η Ευρωπαϊκή Ένωση άσκησε την εξουσία αυτή με τη θέσπιση της απόφασης (ΕΕ) 2015/1601 του Συμβουλίου. Η τρέχουσα δράση συνίσταται στην αναστολή ορισμένων υποχρεώσεων κράτους μέλους βάσει της εν λόγω απόφασης λόγω εξαιρετικών περιστάσεων και μπορεί, συνεπώς, να αναληφθεί μόνον από την Ευρωπαϊκή Ένωση. 
               
            
            
               2.4. Αναλογικότητα 
            
            
               
                  Λαμβάνοντας υπόψη τον επείγοντα χαρακτήρα και τη σοβαρότητα της κατάστασης που δημιουργήθηκε από την εισροή που περιγράφεται ανωτέρω, η μερική αναστολή όσον αφορά την τρέχουσα δράση της ΕΕ σε σχέση με την Αυστρία δεν υπερβαίνει τα αναγκαία όρια για την επίτευξη του στόχου της αποτελεσματικής αντιμετώπισης της κατάστασης. Η αναστολή αφορά μόνο στην Αυστρία και είναι μερική και προσωρινή και δεν θίγει τα δικαιώματα των αιτούντων διεθνή προστασία οι οποίοι θα μπορούσαν να μετεγκατασταθούν στην Αυστρία πριν από την έγκριση της παρούσας πρότασης.
               
            
            
               2.5. Επιπτώσεις στα θεμελιώδη δικαιώματα 
            
            
               
                  Δεν θίγονται τα θεμελιώδη δικαιώματα, όπως προβλέπονται στον Χάρτη των Θεμελιωδών Δικαιωμάτων της Ευρωπαϊκής Ένωσης («ο Χάρτης»), των αιτούντων διεθνή προστασία που εμπίπτουν στο πεδίο εφαρμογής της απόφασης (ΕΕ) 2015/1601 του Συμβουλίου. Η μερική αναστολή των υποχρεώσεών της ως κράτος μέλος μετεγκατάστασης αφορά μόνο στην Αυστρία, είναι προσωρινή και δεν επηρεάζει τους αιτούντες που θα μπορούσαν να μετεγκατασταθούν στην Αυστρία πριν από την έγκριση της παρούσας πρότασης.
               
            
            
               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν συνεπάγεται πρόσθετο κόστος για τον προϋπολογισμό της ΕΕ.
               
            
            
               2016/0045 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την προσωρινή αναστολή της μετεγκατάστασης ποσοστού 30 % των αιτούντων που έχουν κατανεμηθεί στην Αυστρία σύμφωνα με την απόφαση (ΕΕ) 2015/1601 του Συμβουλίου για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την απόφαση (ΕΕ) 2015/1601 του Συμβουλίου, της 22ας Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας
                  3
               , και ιδίως το άρθρο 4 παράγραφοι 5 και 7,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               1)Βάσει του άρθρου 78 παράγραφος 3 της ΣΛΕΕ, το Συμβούλιο εξέδωσε δύο αποφάσεις για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας. Σύμφωνα με την απόφαση (ΕΕ) 2015/1523 του Συμβουλίου
                  4
               , 40 000 αιτούντες διεθνή προστασία προβλέπεται να μετεγκατασταθούν από την Ιταλία και την Ελλάδα στα άλλα κράτη μέλη. Σύμφωνα με την απόφαση (ΕΕ) 2015/1601 του Συμβουλίου, 120 000 αιτούντες διεθνή προστασία πρέπει να μετεγκατασταθούν από την Ιταλία και την Ελλάδα σε άλλα κράτη μέλη.
            
            
               2)Η απόφαση (ΕΕ) 2015/1601 του Συμβουλίου βασίστηκε στο άρθρο 78 παράγραφος 3 της ΣΛΕΕ, καθώς προέκυψε κατάσταση έκτακτης ανάγκης λόγω της αιφνίδιας εισροής υπηκόων τρίτων χωρών στην Ιταλία και την Ελλάδα και επειδή υπήρχε επείγουσα ανάγκη ελάφρυνσης του βάρους που επωμίζονται τα εν λόγω κράτη μέλη, σύμφωνα με τις αρχές της αλληλεγγύης και της δίκαιης κατανομής ευθυνών μεταξύ των κρατών μελών. Από αυτό έπεται ότι κάθε κράτος μέλος μετεγκατάστασης οφείλει να εξασφαλίσει ότι η μετεγκατάσταση πραγματοποιείται ομαλά, χωρίς καθυστέρηση και σε ικανοποιητικό επίπεδο.
            
            
               3)Σύμφωνα με το άρθρο 4 παράγραφος 5 της απόφασης 2015/1601 του Συμβουλίου, ένα κράτος μέλος δύναται, σε εξαιρετικές περιστάσεις και μέχρι τις 26 Δεκεμβρίου 2015, να γνωστοποιήσει στο Συμβούλιο και την Επιτροπή ότι αδυνατεί προσωρινά να συμμετάσχει στη διαδικασία μετεγκατάστασης σε ποσοστό έως και 30 % των αιτούντων που έχουν κατανεμηθεί σε αυτό σύμφωνα με την παράγραφο 1, προβάλλοντας δεόντως αιτιολογημένους λόγους που συνάδουν με τις θεμελιώδεις αξίες της Ένωσης, όπως κατοχυρώνονται στο άρθρο 2 της Συνθήκης για την Ευρωπαϊκή Ένωση (ΣΕΕ). Η Επιτροπή θα αξιολογήσει τους λόγους που προβάλλονται και θα υποβάλει προτάσεις στο Συμβούλιο σχετικά με την προσωρινή αναστολή της μετεγκατάστασης ποσοστού έως και 30 % των αιτούντων που έχουν κατανεμηθεί στο οικείο κράτος μέλος, σύμφωνα με το άρθρο 4 παράγραφος 1 της απόφασης (ΕΕ) 2015/1601 του Συμβουλίου. Η Επιτροπή μπορεί να προτείνει, όπου δικαιολογείται, την παράταση της προθεσμίας για τη μετεγκατάσταση του εναπομένοντος αριθμού αιτούντων έως και 12 μήνες πέρα από την ημερομηνία που αναφέρεται στο άρθρο 13 παράγραφος 2 της απόφασης (ΕΕ) 2015/1601 του Συμβουλίου.
            
            
               4)Η Αυστρία αντιμετωπίζει εξαιρετικές περιστάσεις με κατάσταση επείγουσας ανάγκης λόγω αιφνίδιας εισροής υπηκόων τρίτων χωρών στο έδαφός της. 
            
            
               5) Η αξιοσημείωτη αύξηση της παράτυπης διέλευσης των συνόρων προς την ΕΕ, καθώς και των δευτερογενών μετακινήσεων σε ολόκληρη την Ευρώπη, έχει οδηγήσει σε απότομη αύξηση του αριθμού των αιτούντων διεθνή προστασία στην Αυστρία. 
            
            
               6) Τα στοιχεία της Eurostat επιβεβαιώνουν την απότομη αύξηση των αιτούντων άσυλο στην Αυστρία. Ο αριθμός των αιτούντων διεθνή προστασία αυξήθηκε κατά περισσότερο από 230 %, από 23 835 αιτούντες το διάστημα από 1 Ιανουαρίου έως 30 Νοεμβρίου 2014 σε 80 880 αιτούντες την περίοδο από την 1 Ιανουαρίου έως τις 30 Νοεμβρίου 2015, με τον μηνιαία αριθμό αιτούντων διεθνή προστασία να φθάνει σε επίπεδο άνω των 10 000 αιτήσεων ανά μήνα από τον Σεπτέμβριο. Παρά τη μείωση του αριθμού των αιτούντων τον Δεκέμβριο 2015 και τον Ιανουάριο 2016 σε σύγκριση με τους προηγούμενους μήνες, με βάση τα δεδομένα της EASO, τα αριθμητικά στοιχεία εξακολουθούν να είναι υψηλά.
            
            
               7) Το 2015 η Αυστρία εμφάνισε τον δεύτερο υψηλότερο κατά κεφαλήν αριθμό αιτούντων διεθνή προστασία στην ΕΕ μετά τη Σουηδία (9 421 αιτούντες άσυλο ανά εκατομμύριο κατοίκων βάσει των διαθέσιμων στοιχείων της Eurostat).
            
            
               8) Η κατάσταση αυτή προκαλεί πολύ σημαντική πίεση στο αυστριακό σύστημα ασύλου, με σοβαρές πρακτικές συνέπειες επιτόπου όσον αφορά τις συνθήκες υποδοχής και την ικανότητα του συστήματος ασύλου όσον αφορά τη διεκπεραίωση των αιτήσεων. 
            
            
               9) Ως εκ τούτου, η τρέχουσα μεταναστευτική κατάσταση στην Αυστρία και η πίεση που ασκείται στην ικανότητά της επεξεργασίας των αιτήσεων παροχής διεθνούς προστασίας και εξασφάλισης κατάλληλων συνθηκών υποδοχής σε πρόσωπα που έχουν σαφώς ανάγκη διεθνούς προστασίας αιτιολογεί την προσωρινή αναστολή της μετεγκατάστασης ποσοστού 30 % των αιτούντων που έχουν κατανεμηθεί στην Αυστρία βάσει της απόφασης (ΕΕ) 2015/1601 του Συμβουλίου, το οποίο αντιστοιχεί σε 1 065 αιτούντες, για περίοδο ενός έτους.  
            
            
                10) Κατά την περίοδο της προσωρινής αναστολής, εξακολουθεί να ισχύει η υποχρέωση της Αυστρίας για γρήγορη και ομαλή μετεγκατάσταση του εναπομένοντος αριθμού αιτούντων. 
            
            
                11) Η αναστολή της μετεγκατάστασης ποσοστού 30 % των αιτούντων για περίοδο ενός έτους αποτελεί ένα επαρκές και αναλογικό μέτρο σε σχέση με την κατάσταση στην Αυστρία. Η παράταση της προθεσμίας για τη μετεγκατάσταση του εναπομένοντος αριθμού αιτούντων μετά την ημερομηνία που αναφέρεται στο άρθρο 13 παράγραφος 2 της απόφασης (ΕΕ) 2015/1601 του Συμβουλίου δεν θα ήταν δικαιολογημένη. Είναι σημαντικό η διαδικασία μετεγκατάστασης από την Ιταλία και την Ελλάδα να πραγματοποιηθεί γρήγορα και ομαλά, έως τις 26 Σεπτεμβρίου 2017, προκειμένου να υπάρξει ελάφρυνση του βάρους που επωμίζονται η Ιταλία και η Ελλάδα λόγω της τρέχουσας κατάστασης έκτακτης ανάγκης.
            
            
               12)Δεδομένου ότι οι στόχοι της παρούσας εκτελεστικής απόφασης του Συμβουλίου δεν μπορούν να επιτευχθούν επαρκώς από τα κράτη μέλη, μπορούν όμως, λόγω της κλίμακας και των αποτελεσμάτων της δράσης, να επιτευχθούν καλύτερα σε επίπεδο Ένωσης, η Ένωση δύναται να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της ΣΕΕ. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα εκτελεστική απόφαση του Συμβουλίου δεν υπερβαίνει τα αναγκαία για την επίτευξη των ανωτέρω στόχων. 
            
            
               13)Η παρούσα εκτελεστική απόφαση του Συμβουλίου σέβεται τα θεμελιώδη δικαιώματα και τηρεί τις αρχές που αναγνωρίζονται από τον Χάρτη Θεμελιωδών Δικαιωμάτων της Ευρωπαϊκής Ένωσης. 
            
            
               14)Καθώς το Ηνωμένο Βασίλειο δεν συμμετέχει στην απόφαση (ΕΕ) 2015/1601 του Συμβουλίου, το Ηνωμένο Βασίλειο δεν συμμετέχει στην έκδοση της παρούσας εκτελεστικής απόφασης του Συμβουλίου και, ως εκ τούτου, δεν δεσμεύεται από αυτήν ούτε υπόκειται στην εφαρμογή της.
            
            
               15)Καθώς η Ιρλανδία δεν συμμετέχει στην απόφαση (ΕΕ) 2015/1601 του Συμβουλίου, η Ιρλανδία δεν συμμετέχει στην έκδοση της παρούσας εκτελεστικής απόφασης του Συμβουλίου και, ως εκ τούτου, δεν δεσμεύεται από αυτήν ούτε υπόκειται στην εφαρμογή της.
            
         
         
            
               16)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη ΣΕΕ και στη ΣΛΕΕ, η Δανία δεν συμμετέχει στην έκδοση της παρούσας εκτελεστικής απόφασης του Συμβουλίου και δεν δεσμεύεται από αυτήν ούτε υπόκειται στην εφαρμογή της. 
            
            
               17)Λόγω του επείγοντος χαρακτήρα της κατάστασης, η παρούσα εκτελεστική απόφαση του Συμβουλίου πρέπει να αρχίσει να ισχύει την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η μετεγκατάσταση στην Αυστρία 1 065 εκ των αιτούντων άσυλο που έχουν κατανεμηθεί στο εν λόγω κράτος μέλος δυνάμει της απόφασης (ΕΕ) 2015/1601 του Συμβουλίου αναστέλλεται έως ... [ένα έτος από την ημερομηνία έκδοσης της παρούσας εκτελεστικής απόφασης του Συμβουλίου] 
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Απόφαση (ΕΕ) 2015/1523 του Συμβουλίου, της 14ης Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας, ΕΕ L 239 της 15.9.2015, σ. 146.
               
               
                  
                     (2)
                  Απόφαση (ΕΕ) 2015/1601 του Συμβουλίου, της 22ας Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας, ΕΕ L 248 της 24.9.2015, σ. 80.
               
               
                  
                     (3)
                  ΕΕ L 248 της 24.9.2015, σ. 80.
               
               
                  
                     (4)
                  Απόφαση (ΕΕ) 2015/1523 του Συμβουλίου, της 14ης Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας, ΕΕ L 239 της 15.9.2015, σ. 146.